  Майя Бывальцева 18-тӥысь 19-тӥ толшоре потон уе Удмуртилэн шоркараз Инмарез Пылатонлы сӥзем ужрадъёс ортчозы. Пыласькон интыос Иж тыметын пыж станция вӧзын радъямын луозы. Россиысь МЧС-лэн Валтӥсь управлениез вылэ чӧлскыса, со сярысь вераз кунпуш ужъёсъя министерстволэн Ижкаръя управлениысьтыз полицилэн кивалтӥсезлэн воштӥсезлэсь ужзэ огдырлы быдэсъясь Сергей Якимов, ивортэ удысэтлэн пресс-службаез. Нырысь-валысь чакланъёсъя, йылолъя пыласьконэ 5 сюрс пала адями пыриськоз. Люкмесъёс дорын пичи пыжъёсъя кун инспекциысь ӧнерчиос ужалозы. Озьы ик 18-тӥ толшоре 9 часысен 19-тӥ толшоре 9 часозь патрульно-постовой службалэн мобильной группаез югдурез чакласа возёз. Со сяна, та нуналъёсы Ижкарын киросэн ветлонъёс ортчозы: 18-тӥ толшоре 8 часын ӝытазе С. М. Киров нимо парке пырон азьысен Песочной ульчаетӥ но Иж тыметлэн ярдуртӥз пыласькон интыозь; 19-тӥ толшоре 10 часын Инмар Аанайлэн Успениез черк дорысен «Зангари» фабрика вӧзысь ошмес дорозь. Кунпуш ужъёсъя министерстволэн Ижкаръя управлениез карын улӥсьёслы но куноослы сак луыны курыса вазиське: вӧсяськон но йылол ужрадъёс ортчытон интыосын котырзэс чаклатэк медаз кельтылэ. Эрикрадэз тӥян учыръёс сярысь 02 (мобильной телефонысь — 102) номеръя вераны луэ. Сергей Якимовлэн верамезъя, кудӟытӥсь юонъёслы пумитъяськонъя катрадлыкез юэм йырын тӥян учыръёс, йылолъя пыласькон интыосын юон учыръёс арысь аре шӧдскымон кулэсмо. Озьы ке но со катэз тӥясьёсты ужрадъёслэсь палэнтон но административной кылкутон улэ кыскон сярысь алӥз. Ватсалом, куазез эскерисьёслэн чакламзыя, 19 толшоре потон уе 19 градусозь кезьыт луоз. Тодэ вайытом, 2017-тӥ арын Йӧвылэсултон потон уе Удмуртиын 12 сюрс пала адями пылатӥськиз.  Тегъёс: Мерлык Ижкар МВД Удмуртия вӧсьлык  